Papersnake/gushiwen huggingface dataset:
紫芝堂十六韵为太仆何石川公作
黎民表（明代）

迈种徵名世，灵芝茁卧园。稍披珠网出，渐觉紫烟屯。

斐亹明如珠，□□□□□。瑶光分秀气，仙露灌灵根。

芬馥连三径，琳琅萃一门。挥金归日乐，数马古风存。

故里常怀绂，茅檐或负暄。户庭图海岳，舟楫载琴尊。

稍證玄中秘，还从河上言。目能窥竹简，身自却蒲轮。

国以人为瑞，家因义作藩。奇龄开九帙，娱老弄诸孙。

草木文章贲，经纶雨露繁。授书时已晚，同闬道弥敦。

蒲柳怜衰质，樗材滥曲辕。长歌随羽翼，难忘汉宫恩。
邵奉礼归乡
杨亿（宋代）

应制曾亲白玉除，桐君溪畔是幽居。末登王子洛宾岁，已读黄香东观书。

万里归宁承汉诏，三牲供膳奉潘舆。水衡得俸诚堪喜，莫便挥金学二疏。
登州蓬莱阁观东海
赵鹤（明代）

蓬莱阁下晚凉开，倦客乘凉坐未回。
不住鸟声冲雨过，有时龙起带潮来。
愁云尚识田横岛，仙月还虚汉武台。
回首夕阳瀛海上，一尊怀古独徘徊。
采莲曲
俞桂（宋代）

西湖西畔荷花多，扣舷女儿娇歌。
道旁骏马金叵罗，欲住不住横秋。
放船却入花深处，临流照妆噤不语。
南山起云山山雨，折得荷花不归去。
弄波惊起鸳鸯双，水珠溅湿芙蓉裳。
恨无飞羽致汝旁，朔洄从之云路长。
送上人返匡山
尹明翼（明代）

一两芒鞋为苦忙，匡山归去水汪洋。他年寄取红尘会，窈窕应怜十八娘。
僧饭
陆游（宋代）

云碓舂粳白，斋厨爨桂香。
百穷惭燕颔，一饱慰龟肠。
举世知心少，平生为口忙。
何当弃簪笏，终老掩山房。
或自福州海道见致素心兰一双初至即花叹赏成咏
郑孝胥（清代）

露根失土等缧囚，郁勃犹花气更幽。越女乍窥天下白，国香欲更九分秋。

抽枝自带山泉润，顾影还宜月色浮。夜起庵中寻故事，惟将心史伴牢愁。
残花
李商隐（唐代）

残花啼露莫留春，尖发谁非怨别人。

若但掩关劳独梦，宝钗何日不生尘。
江上雨
丁谓（宋代）

雨惊鱼食钓翁归，手把丝纶下藓矶。
家在渡头冲湿去，碎声繁点逐蓑衣。
折杏子
杨万里（宋代）

天暖酒易醺，春暮花难觅。
意行到南园，杏子半红碧。
轻风动高到，可望不可摘。
耸肩跂一足，偶尔攀翻得。
攀条初亦喜，折条还复惜。
小苦已自韵，未酸政堪吃。
聊将插鬓皈，空樽有余沥。
清平乐
晏殊（宋代）

春花秋草。只是催人老。总把千山眉黛扫。未抵别愁多少。

劝君绿酒金杯。莫嫌丝管声催。兔走乌飞不住，人生几度三台。
阮郎归（和广济王宰二首）
王之道（宋代）

玉绳低转斗阑干。欠温春酒寒。夜长风劲怯衣单。有人哦二山。

蟾欲满，雁初还。桃花微破颜。枕痕犹带断红残。无言心自闲。
燕雁
汪宗臣（宋代）

秋来春去雁宾熟，秋去春来燕子忙。
寒暑自分人事信，不须禽类互炎凉。
题延庆院
章得象（宋代）

碧涧连龙穴，层峦倚括苍。
无时似风雨，绕院尽松篁。
路僻人难到，僧间日自长。
胜游应不负，三度届云房。
送赵添戎还漳州
曹勋（宋代）

北风号枯叶，漠漠天正寒。
弛担逆旅中，方税游子鞍。
吾甥遽相逆，别久心万端。
意定话亲旧，或悲或可欢。
乃将十年心，只作累刻殚。
修涂困尘土，客庖无盘餐。
举杯少延款，荷子襟抱宽。
明朝复掺袂，老怀凄以酸。
漳山无瘴烟，漳水无惊湍。
侍亲友于乐，勿倦为戎官。
原因南风期，时时寄平安。
过芜湖
蒋之奇（宋代）

除地诛茅悬左偏，三山一碧正当前。舍人为写湖阴曲，禅伯请题城上篇。

帐下劲兵缠象魏，枥中飞骑控巴滇。至今庭竹根延蔓，尚想当时七宝鞭。
雪豆腐
李子荣（清代）

孤城斗大云为衙，朔风战树啼栖鸦。天公作意破岑寂，排日玉戏矜豪奢。

炉温祇有茗堪煮，水浅惜无鱼可叉。山田萁落漉浆汁，争言此味清而嘉。

夜堆晶盘置墙角，晨碾玉屑挥霜牙。不令急煎汤一沸，气蒸釜底烧枯杈。

滑腻流匙得精粹，如吸沆瀣餐朝霞。又若道人发逸兴，踏雪笑嚼寒梅花。

沁入心脾涤肠胃，消去渣滓无疵瑕。五侯鲭膳贵人家，驼峰獾炙盛相夸。

凿冲辇致佐珍馔，门外往往翻冰车。岂知菽为五谷一，来其出自狸虎沙。

蠲烦但藉半瓯水，含冻偏宜六出花。癯儒秉性甘澹泊，野客与我同生涯。

况复绵州得春酿，官厨取给无须赊。
杜甫祠
戴复古（宋代）

呜呼杜少陵，醉卧春江涨。
文章万丈光，不随枯骨葬。
平生稷契心，致君尧舜上。
时兮弗我与，屹然抱微尚。
干戈奔走踪，道路饥寒状。
草中辨君臣，笔端诛将相。
高吟比兴体，力救风雅丧。
如史数十篇，才气一何壮。
到今五百年，知公尚无恙。
麒麟守高阡，貂蝉入画像。
一死不几时，声迹两尘莽。
何如耒阳江头三尺荒草坟，名如日月光天壤。
冬至春不雨元夕后一日雨作邦人甚喜
郑刚中（宋代）

晴冬酿春温，气候如浊酒。我虽六尘清，亦若醉一斗。

朝来天风云，高叶聚良久。向晚等甘露，数点断还有。

迤逦万瓦鸣，飘潇近窗牖。郁陶散襟怀，秀润入花柳。

出门闻笑语，蹈舞皆白叟。指予西江水，不可到南亩。

十日田无秧，奈此家数口。乃知天地心，慈爱均父母。

吾侪拙于言，额上但加手。人穷诗或工，肯为作诗否。
感怀奉寄石遗师碧栖丈福州
龚乾义（清代）

高层徙倚日俄西，似剑群硭望益迷。又向南天见新月，依然孤处介荒蹊。

逢辰集感催宣发，贳醉凭谁续曩题。雪后看山正同快，梦回无奈晓鸦啼。
除夕寄弟
胡仲弓（宋代）

年华今告老，人事亦如斯。
汉殿藏钩戏，戎家守岁时。
世情方役役，雨意正垂垂。
强作屠苏醉，椒盘欲颂谁。
菩萨蛮（和赵有逸坐上韵）
仲并（宋代）

宛如姑射人冰雪。知公不负佳风月。莫放漏声残。清风生坐间。

风春心未足。翦尽尊前烛。此乐自难忘。一觞还一觞。
孟良甫别一岁无书有怀寄之
周南（宋代）

孟氏好兄弟，相从邻巷居。
一穷吾得忍，千里意何如。
夜雨看僵仆，家儿不詈予。
丰年民瘼少，莫厌故人书。
秋物八咏
李钟问（清代）

高楼乍度雁声初，节物惊心计已疏。露下栖迟南岭月，风前冷已北来书。

长途矰缴看皆是，自古稻粱未有馀。与尔凄清同世路，峰头何日不欷歔。
示书生
罗从彦（宋代）

知行蹊径固非艰，每在操存养性间。此道悟来随寓见，一毫物欲敢相关。
赠钱之道子武昆仲
李廌（宋代）

青冥联翼鹄，志节傲云机。
凶变家多难，年荒岁愈饥。
运乖生事拙，贫病壮心违。
蚤岁忧虞少，今春弟妹归。
气悲縻骆马，心感动摇徽。
命矣无伤已，时哉叹式微。
自从中夏瘦，半减去年肥。
气概摩天鸷，文华耀日翬。
饮川容鼹鼠，障日让犁犩。
南亩时躬稼，虚堂昼掩扉。
有秋缘力穑，高节本知几。
路入东城远，人行北道稀。
树头云蔼蔼，草际蝶馡馡。
古岸连攀圃，秋城秀蕨薇。
断洪流滓泞，独木过欹巍。
{左禾右罢}稏香纷馥，菰蒲绿映围。
访君非旦旦，相见亦依依。
为问奚为乐，言他复谓譩。
孝思诚辟色，傃隐始深讥。
不见前贤者，何尝虑世非。
浩歌行拾蕙，雩咏浴于沂。
俨雅诚诗社，凄凉近钓矶。
夜阶鸣蟋蟀，秋砌响蛜蝛。
竹坞留残月，林虹带落晖。
龟翻朝露叶，鱼动落莲衣。
诗句时评品，曹刘幸发挥。
鲛人龙颔宝，海客蚌胎玑。
子意将全美，余心久所睎。
众人皆卷舌，高论独其颀。
掩月蟾蜍泣，飞霜蕙草葳。
鲸鱼翻海浊，水碧带鱼飞。
正可夷崧岱，公何愧隐扉。
刚明文豹节，升降二龙旗。
月满星藏彩，霞升燎有辉。
愁魔攻肺腑，危坐复歔欷。
神君歌十首
刘克庄（宋代）

幽明虽异趣，追远岂殊哉。
隐隐闻箫鼓，神君尚冢回。
怀德久仍调爽约 其三
许及之（宋代）

得句宁如餐玉秘，食言可似雨梅肥。暑中纵爱持竿手，夜后何如载月归。
次韵孙兴宗秋怀
王之道（宋代）

秋山赫赫明丹枫，秋天隐隐分玄鸿。
不知眼界阔多少，九华突兀撑晴空。
嗟予老病百事懒，谁能强勉追儿童。
读书既苦齿多豁，属文益觉心如蓬。
年来衰甚更龃龉，乘舟卖面皆遭风。
茫茫有类堕云海，踌躇四顾迷西东。
感君赋秋肯寄我，开缄反覆歌三终。
如痿忽起盲忽视，角力未易分雌雄。
寒乡冰雪正凝沍，暖回爱日何烘烘。
惊涛巨浸浩无际，安流利涉输艨艟。
荜门圭窦仅容膝，规模敢拟何房宫。
生平示惯新斧凿，斲削便许从共工。
伟哉欧梅两黄鹄，逃名诗酒俱称翁。
余生顾后八十载，贤愚虽异襟期同。
知君尚友取前哲，言之聊复输丹衷。
何为规规事骚雅，乃欲索我章句中。
舂容大轴烂锦绣，令人一睹情融融。
清新妩丽似鲍谢，岂徒奥学称淹通。
人能平地覆一篑，不辍会致邱山崇。
披云挽仰三百日，相逢底事常匆匆。
去年江上识君处，凿冰初见阳冲冲。
分携不觉秋又晚，向来旱气方蕴隆。
君如镇西我淝水，我往无事还何功。
而君被檄试多士，考覈曲尽权衡公。
作诗恶用求好语，好语正自添诗穷。
有时嗣响姑趁韵，兹意只欲安微躬。
争如闭门绝庆吊，著书远继吾家充。
静言培塿亦何罪，不韪正坐睎衡嵩。
茅斋雨过负露肃，青灯夜讽赓秋虫。
更阑耿耿不成寐，卧听江城鸣画筒。
到袁州二首 其一
朱熹（宋代）

马蹄今日到袁州，山木萧椮四面愁。多谢晚来风力劲，朔云寒日共悠悠。
留别陈藏一
释行海（宋代）

君住江西我浙东，偶然相识在吴中。
知名彼此非今日，爱客情怀有古风。
历数山川游已遍，苦吟风月趣还同。
不须惜我匆匆别，约在天街看菊丛。
扇子诗
李石（宋代）

师资为学之规，朋友为学之劝。
说与润屋千金，何似传家万卷。
吴越王
孙贻武（清代）

凤舞龙飞地脉优，挺生人杰说婆留。潮回龛赭三千弩，地拥金汤十四州。

承宠树皆披锦绣，称藩臣和息戈矛。栉风沐雨辛勤甚，圆木惊眠老未休。
张幼于卜筑石湖书来索诗寄咏三首 其三 存故庌
欧大任（明代）

一代风流尽，今看有数公。杖藜宁可见，俎豆此能同。

醉石云霞侧，残编涕泪中。八哀吾欲赋，烟艇思何穷。
楼居狂吟
吴龙翰（宋代）

茅斋悔著市廛间，长与青山面目悭。
突兀小楼初结就，竹床石枕卧看山。
送刘评事赴广州使幕
韩翃（唐代）

征南官属似君稀，才子当今刘孝威。蛮府参军趋传舍，

交州刺史拜行衣。前临瘴海无人过，却望衡阳少雁飞。

为报苍梧云影道，明年早送客帆归。
对竹
王令（宋代）

竹风何撩萧，昼静发寒籁。
修纤谔天官，提揖纵玉佩。
岂无俗子遇，自会幽人爱。
心虚中养恬，节密外御介。
春萌喜含养，夏箨竟分解。
无花与物争，有荫亦人赖。
威威南山凤，尔飞何时届。
道远宁不饥，寒枝久虚待。
岂非缯缴虞，安有羽翮态。
当奈叶间虫，蠹尔所食坏。
晚泊七里滩
许浑（唐代）

天晚日沈沈，归舟系柳阴。江村平见寺，山郭远闻砧。

树密猿声响，波澄雁影深。荣华暂时事，谁识子陵心。
春晴
韩琦（宋代）

霁色破春昏，高楼日未曛。林稍零旧雨，山顶入残云。

醉粉匀花颊，风罗绉水纹。踏青入误约，芳思几纷纷。
弹广陵散终日而成因赋诗五十韵
耶律楚材（元代）

湛然数从军，十稔苦行役。而今近衰老，足疾困卑湿。

岁暮懒出门，不欲为无益。穹庐何所有，祗有琴三尺。

时复一弦歌，不犹贤博弈。信能禁邪念，閒愁破堆积。

凊旦炷幽香，澄心弹止息。薄暮已得意，焚膏达中夕。

古谱成巨轴，无虑声千百。大意分四节，四十有四拍。

品弦欲终调，六弦一时划。初讶似破竹，不止如裂帛。

忘身志慷慨，别姊情惨戚。冲冠气何壮，投剑声如掷。

呼幽达穹苍，长虹如玉立。将弹怒发篇，寒风自瑟瑟。

琼珠落玉器，雹坠渔人笠。别鹤唳苍松，哀猿啼怪柏。

数声如怨诉，寒泉古涧涩。几折变轩昂，奔流禹门急。

大弦忽一捻，应弦如破的。云烟速变灭，风雷恣呼吸。

数作拨剌声，指边轰霹雳。一鼓息万动，再弄鬼神泣。

叔夜志豪迈，声名动蛮貊。洪炉煅神剑，自觉乾坤窄。

钟会来相过，箕踞方袒裼。一旦谮杀之，始知襟度阨。

新声东市绝，孝尼无所获。密传迨王遨，曾为山甫客。

近代有张研，妙指莫能及。琴道震汴洛，屡陪光禄席。

器之虽有声，鍊此头垂白。中间另起意，沈思至峻迹。

节奏似支离，美玉成破璧。为山亏一篑，未精诚可惜。

我爱栖岩翁，翻声从旧格。始终成一贯，雅趣超今昔。

三引入五序，始作意如翕。纵之果纯如，将终缴而绎。

嵇生能作此，史臣书简策。又谓神所授，传自华阳驿。

韩皋破是说，以为避晋隙。张崇作谱序，似是未为得。

我今通此论，是非自悬隔。商与宫同声，断知臣道逆。

权臣侔人主，不啻韩相贼。安得聂政徒，元恶诛君侧。

上欲悟天子，下则有所激。惜哉中散意，千古无人识。
挽费检正三首
李流谦（宋代）

钩深三古学，遇合百年机。
垂上青云去，仍完白璧归。
功名身易老，豪杰意多违。
鼎脔留余啖，蒸青有发挥。
次韵空印游山九首 其四
释德洪（宋代）

万层翠巘玉崔嵬，独自凭阑日几回。知有芙蓉更深秀，振筇何幸获追陪。
三日侍安成王曲水宴诗
刘孝绰（南北朝）

汇泽良孔殷，分区屏中县。蹑跨兼流采，襟喉迩封甸。

吾王奄丰毕，析圭承羽传。不资鲁俗移，何待齐风变。

东山富游士，北土无遗彦。一言白璧轻，片善黄金贱。

馀辰属上巳，清祓追前谚。持此阳濑游，复展城隅宴。

芳洲亘千里，远近风光扇。方欢厚德重，谁言簿游倦。
雨后
赵蕃（宋代）

畏暑常疑病，逢凉还作诗。
岸巾看镜懒，步履过廊迟。
草树消陈看，江山发令姿。
裴徊如自得，徒倚竟何为。
厚禄书多断，长贫志未移。
无官带难缓，有竹俗能医。
不遇徙成赋，归来亦漫辞。
行藏随所遇，造物岂无欺。
送范君武
强至（宋代）

谪仙放荡来江东，醉吟三见江花红。
吴儿聚观玉勒骏，越女一笑金钱空。
笔端灵文落彩凤，席上古气舒长虹。
飘然又趁白云北，别语有尽情无穷。
留题周文王庙 其二
宋京（宋代）

典章文物一朝完，有子何忧霸业难。□使阿坚生肉角，至今遗恨碧峰寒。
连师傅三鲤跃龙门
张天赋（明代）

霹雳一声平地雷，禹门变化后先随。桃花浪里深千尺，多少奔腾次第来。
古意
李频（唐代）

白马游何处，青楼日正长。凤箫抛旧曲，鸾镜懒新妆。

玄鸟深巢静，飞花入户香。虽非窦滔妇，锦字已成章。
次金东园渔家杂咏 其五
杨公远（宋代）

爱玄真子吟佳句，笑老姜公用直钩。一片水乡供活计，四时风月在扁舟。
晓出黄山寺
高翥（宋代）

晓上篮舆出宝坊，野塘山路尽春光。
试穿松影登平陆，已觉锺声在上方。
草色溪流高下碧，菜花杨柳浅深黄。
杖藜切莫匆匆去，有伴行春不要忙。
又和内院海棠
苏颂（宋代）

华萼相辉采翠重，几番浓艳九春中。
根盘省闼偏含润，影拂邻墙暗逐风。
繁若百枝然宝炷，深于三入染纁红。
诸君赏咏时连属，珍重多才好事同。
忆江柳
白居易（唐代）

曾栽杨柳江南岸，一别江南两度春。

遥忆青青江岸上，不知攀折是何人。
挽谙宣教秉二首
廖行之（宋代）

道义君家振楚荆，嗟君功业负平生。
诗书累世有底盛，簿领一官徒尔荣。
亲族追思应重惜，慈颜怅望不胜情。
灵輀远送松冈外，风雨凄凄猿鹤鸣。
天目道中
吴龙翰（宋代）

天目峰前小驻骖，长松笑道碧{上髟下监}鬖。
客怀寂寞秋般淡，醉态朦胧午正酣。
山色俨如严父面，鸟声还胜俗人谈。
何年来此种芝术，乞与道人云一龛。
游园不值
叶绍翁（宋代）

应怜屐齿印苍苔，小扣柴扉久不开。
春色满园关不住，一枝红杏出墙来。
送窦参军
李颀（唐代）

城南送归客，举酒对林峦。暄鸟迎风啭，春衣度雨寒。

桃花开翠幕，柳色拂金鞍。公子何时至，无令芳草阑。
犹子奇从江浙经置陈伯亨之辟八月十日登舟饯之于郊外作是诗以送之
赵鼎臣（宋代）

于越本夷蛮，弄兵篁竹中。吏士懦不武，未尝更战攻。

私忧顾妻子，闻贼内已讧。咄哉林武将，一旦先望风。

遂令六州民，老稚遭闵凶。天子怒赫然，王师出罴熊。

聊弹一指端，电灭纷已空。疮痍今尚新，噍食若未充。

如更大病馀，护视须良工。平生陈太邱，经济蟠心胸。

久持四方节，未食千户封。功名真有时，仓卒果奋庸。

嗷嗷百万家，赖此白头翁。汝今从其招，绿水依芙蓉。

勿以贱自嫌，王事当匪躬。江湖日已清，公归列夔龙。

行持酒一篘，迎汝国门东。
闻杨君谦致政赋此以致健羡十五首 其九
沈周（明代）

秋空归鹤楚云高，白晰青山白苧袍。多少玉堂金马客，待抽身得已霜毛。
游瑞象寺和杜梦麟韵
赵希𩇕（宋代）

招提深僻好山重，湿翠阴森一径松。夜静鹤归清梦绕，日高僧起碧云封。

晴分贝叶翻馀照，雨送钟声度远峰。竹舍因逢三昧语，鸟啼花满万缘空。
偈七首
释法泰（宋代）

德山棒下金沙异，临济喝中宾主分。
到此若无真正眼，可怜辜负本来人。
集古 悲故宫人
李俊民（金朝）

云惨烟愁苑路斜，宫莺衔出上阳花。朱铅滴尽无心语，生死深恩不到家。
弄花香满衣
朱淑真（宋代）

艳红影里撷芳回，沾惹春风两袖归。夹路露桃浑欲笑，不禁蜂蝶绕人飞。
芙蓉亭
陶弼（宋代）

边柝无声狱讼疏，芙蓉池上避金鸟。
民收果实充田赋，匠写空形入画图。
白鸟知机远冠盖，紫鳞贪饵落盘盂。
主人非为清香护，爱此烟波似五湖。
余将赴文登，过广陵，而择老移住石塔，相送
苏轼（宋代）

竹西失却上方老，石塔还逢惠照师。
我亦化身东海去，姓名莫遣世人知。
题天海风云之楼
胡仲弓（宋代）

欲舣扁舟约月明，倚楼少待暮潮平。
雁边有客关新恨，鸥外无人访旧盟。
天地能容苍海阔，风波难与白云争。
回头便踏尘埃路，莫忘山中此段清。
越女词
鲍溶（唐代）

越女芙蓉妆，浣纱清浅水。忽惊春心晓，不敢思君子。

君子纵我思，宁来浣溪里。
金缕曲 春暮和嶰筠绥定城看花
林则徐（清代）

绝塞春犹媚。看芳郊，清漪漾碧，新芜铺翠。一骑穿尘鞭影瘦，夹道绿杨烟腻。

听陌上，黄鹂声碎。杏雨梨云纷满树，更频婆，新染朝霞醉。

联袂去，漫游戏。

谪居权作探花使。忍轻抛，韶光九十，番风廿四。寒玉未消冰岭雪，毳幕偏闻花气。

算修了，边城春稧。怨绿愁红成底事，任花开花谢皆天意。

休问讯，春归未。
罢郡游何山
虞俦（宋代）

寻山多胜概，辍棹偶留连。
南浦浑无绪，东风忽放颠。
蹊成桃李退，人去蝶蜂喧。
气味馀禅榻，煎茶竹里烟。
感皇恩（寿）
张元干（宋代）

绿发照魁星，平康争看。锦绣肝肠五千卷。出逢熙运，早侍玉皇香案。禁涂扬历遍，纡宸眷。

安养老成，十年萧散。天要中兴相公健。生朝开宴，长是通宵弦管。藕花香不断，南风远。
诸罗北香湖见柳
方世泰（清代）

依旧长条踠地垂，行人系马自生悲。可怜已是将枯日，还向邮亭管别离。
积雨新晴，二月八日东园少步二首
杨万里（宋代）

去岁春时政病身，对花不饮被花嗔。
如今急报千花道，还我前来未足春。
偈颂一百零二首
释绍昙（宋代）

赤脚走红尘，全身入荒草。
费了几精神，不若居山好。
一坞闲云，千峰啼鸟。
声色纯真，是非不到。
堪悲堪笑寒山子，十年归不得，
忘却来时道。
故南阳夫人樊氏挽歌
王维（唐代）

石［帘，“卯”代“巾”］恩荣重。
金吾车骑盛。
将朝每赠言。
入室还相敬。
叠鼓秋城动。
悬旌寒日映。
不言长不归。
环佩犹将听。
荆州新秋病起杂题一十五首。病起见王化
齐己（唐代）

病起见王化，融融古帝乡。晓烟凝气紫，晚色作云黄。

四野歌丰稔，千门唱乐康。老身仍未死，犹咏好风光。
九日和王仲锡宪长咏蝴蝶花限韵 其六
释今无（明代）

惆怅春园坐未归，月明随梦到金微。剪罗自觉轻能语，化吏何当幻舞衣。

未上搔头惭茉莉，长凝香汗愧蔷薇。威蕤日影秋光薄，一并东篱色共菲。
沁园春三首 其三
宋琬（清代）

正日思归，临水登山，云胡不归？羡君诚高士，堪五湖长，予其逋客，愧北山移。

结遍贤豪，厌闻歌管，十载扬州梦已非。家何在？有珠帘云海，雪窦烟扉。

年年车马逶迟，空折尽隋堤柳几枝。笑故园三径，桂兰频老，层峦万叠，猿鹤长啼。

或问先生，笑而不答，待满词人饯别诗。真归矣，任山灵见诮，百罚奚辞？
幸蜀西至剑门
李隆基（唐代）

剑阁横云峻，銮舆出狩回。
翠屏千仞合，丹嶂五丁开。
灌木萦旗转，仙云拂马来。
乘时方在德，嗟尔勒铭才。
酬杨直 其二
徐鹿卿（宋代）

四海声名扬道州，亭亭心干凛高秋。耳孙自是千人杰，骨相当为万里侯。

春入草堂清梦透，名登桂籍暗香浮。锦囊正恨新诗少，说与奚奴取次收。
虞美人
吕本中（宋代）

梅花自是于春懒。不是春来晚。看伊开在众花前。便道与春无分、结因缘。

风前月下频相就。笑我如伊瘦。几回冲雨过疏篱。已见一番青子、缀残枝。
颂证道歌·证道歌
释印肃（宋代）

觉即了，不施功，
绕旋三匝耻卢公。虽留一宿非他得，
自己灵光本廓通。
脚婆子
虞俦（宋代）

百沸催汤沃，孤灯迫睡昏。
复皤馀家涨，足蹜但鸱蹲。
一衲包缠密，重衾底里温。
穷冬为老伴，永夜得深论。
呈折子明丈十首
赵蕃（宋代）

不惟句律有家风，笔陈仍推大令工。
兹道只今殊寂寞，求公须向古人中。
偕穆苑先孙浣心叶子闻允文游石公山盘龙石梁寂光归云诸胜
吴伟业（清代）

大道无端倪，真宰有融结。兹山在天壤，灵异蓄不泄。

万窍凌虚无，一柱支毫末。疑岂愚公移，愁为巨灵拔。

刘根作堂奥，柳毅司扃鐍。谁启仙人闾，系我渔父枻。

刻镂洪濛云，雕搜大荒雪。或人而疴瘘，或马而蹄齧。

或负藏壑舟，或截专车节。或象神鼎铸，或类昆吾切。

地肺庖丁解，月窟工倕伐。石囷封糇粮，天厨甃涓洁。

重隒累瓿甑，短柱增栌棁。瓜瓤觚棱剖，木皮槎丫裂。

皑皑黄河水，炎炎昆冈爇。㟏岈舞辟邪，𦧡舑张饕餮。

斗起耸云关，一道通箭筈。碧藕玲珑根，文螺宛委穴。

丹梯蹑而上，郁郁虚皇阙。突兀撑青旻，插地屏障列。

一身生羽翰，百尺跨虹蜺。断涧吟枫楠，飒爽侵毛发。

侧窥漏日影，了了澄潭澈。鸡声出烟井，乃与人境接。

回思顷所历，过眼才一瞥。秦皇及汉武，好大同蠓蠛。

《齐谐》不能志，炙輠不能说。郦桑二小儒，注书事抄撮。

陋袭李斯碑，阙补周王碣。关仝亦妙手，惜未适吴越。

嵩华虽云高，无以斗巧拙。时俗趁姿媚，烟峦漫涂抹。

妄使伧父辈，笑我骄蚁垤。京江吸金焦，汉水注大别。

流峙合而汇，奇气乃一发。睥睨五岳间，谁与分优劣。

扶杖一村翁，眼看话年月。昔逢犹儿童，今见已耄耋。

昨闻县帖下，搜索到鱼鳖。讶彼白鼍逃，无乃青草竭。

却留幽境在，似为肥遁设。当年绮里季，卜居采薇蕨。

皓首走汉廷，恨未与世绝。若随灵威去，此处揽藤葛。

子房知难致，欲荐且扪舌。浮生每连蜷，尘界尽空阔。

谋免妻孥愁，计取山水悦。入春桃李过，韶景听啼鴂。

篮舆累亲旧，同载有二叶。穆生老而健，孙郎才且杰。

彼忘筋力劳，我爱宾朋挈。过湖曳轻帆，入寺憩深樾。

老僧谐语笑，妙理攻曲蘖。晓起陈盘餐，饱食非粗粝。

桑畦路宛宛，笋屩行兀兀。快意在此游，失记遗七八。

平湖铺若茵，盘石几人歇。蹲踞当其旁，拒户相支遏。

黝黑声訇棱，欲进遭嗔喝。侧肩仅容趾，腹背供磨轧。

下踹藓磴牢，上觑崩崖豁。攀跻差毫釐，失足忧一蹶。

前奇慕先过，后险欣乍脱。歌呼杂龆稚，嘻笑视履袜。

君看长安道，高步多蹉跌。散诞来江湖，蒲伏羞干谒。

头因石文低，腰向山灵折。四月将已近，天时早炎热。

挥汗何沾濡，惊飙俄凛冽。归来北窗枕，响入山溜澈。

不寐话夜凉，连床拥裘褐。晚岁艰出门，端居意骚屑。

闲踪习羁旅，逸兴贪放达。跌荡冯夷宫，游戏天吴窟。

将毋神鬼怒，亟遣风雨夺。胜事满现前，得失归勇怯。

衰老偕故人，幸喜兹游决。他年子胥涛，百里闻咤咄，鳣鲔随风雷，颈锁金牛掣。

鲛人拭床几，神女洗环玦。硠磕打空滩，澎湃溅飞沫。

噌吰无射钟，嘹喨蕤宾铁。孤客为旁皇，嫠妇为凄咽。

那知捩柁下，我辈行车辙。再拜告石公，相逢慰饥渴。

既从人间世，忍再洪波没。志怪作大言，嗜奇私神物。

肯学扬马镌，愿受壶公诀。缩之入怀袖，弄之置盆钵。

栽松龙气上，蓄水云根活。长留文士玩，勿被山君窃。

尝闻岣嵝峰，科斗尊往牒。剥蚀存盘螭，扪索嗟完缺。

此山通巴陵，下有神禹札。后代文字衰，致起龙蛇孽。

我有琅玕管，上洒湘娥血。濯足临沧浪，浩思吟不辍。

未堪追阳冰，犹足夸李渤。隐从烟霞闭，出供时世阅。

刻之藏书岩，千载应不灭。
送谢学士归阙
欧阳修（宋代）

供帐拂朝烟，征鞍去莫攀。
人醒风外酒，马度雪中关。
旧府谁同在，新年独未还。
遥应行路者，偏识彩衣斑。
奉和往虎窟山寺诗
鲍至（南北朝）

神心眷物序，访道绝尘嚣。林疏盖影出，风去管声遥。

息徒依胜盖，税驾上山椒。年还节已仲，野绿气方韶。

短叶生乔树，疏花发早条。远峰带云没，流烟杂雨飘。

复兹承乏者，颁名厕末僚。愿藉连河涧，庶影慧灯昭。

一知衣内宝，衣惭兹地辽。
寄王几道同年
苏舜钦（宋代）

新安道中物色佳，山昏云澹晚雨斜。眼看好景懒下马，心随流水先还家。

步头浴凫暖出没，石侧老松寒交加。怀君览古意万状，独转涧口吟幽花。
十月一日从幸太平门阅武应制
张羽（明代）

四海清无战，三农乐有秋。元戎陈虎旅，天子诏貙刘。

肃杀遵时令，登临展豫游。江山明组练，海国壮貔貅。

旄钺传天语，韬钤禀庙谋。射蛟应小汉，搏兽已卑周。

佳气投丹毂，祥风转采斿。武功今已备，文德愿兼修。

虚沗金銮客，元才咏大搜。
金刚随机无尽颂·一合相理分第三十
释印肃（宋代）

贪著是凡夫，不革是老卢。
老卢今古在，迷背自涂糊。
兀坐有感
裘万顷（宋代）

忘言编简倦三复，适意丝桐聊再行。
已共白云论久要，要寻青鸟问长生。
按行泉石苔侵屦，披拂松篁露湿缨。
此事洪崖知我旧，归与端合与同盟。
倾杯乐·禁漏花深
柳永（宋代）

禁漏花深，绣工日永，蕙风布暖。变韶景、都门十二，元宵三五，银蟾光满。连云复道凌飞观。耸皇居丽，嘉气瑞烟葱蒨。翠华宵幸，是处层城阆苑。
龙凤烛、交光星汉。对咫尺鳌山、开羽扇。会乐府、两籍神仙，梨园四部弦管。向晓色、都人未散。盈万井、山呼鳌抃。愿岁岁，天仗里、常瞻凤辇。
友人赠舍弟依韵戏和
杜荀鹤（唐代）

吾家此弟有何知，多愧君开道业基。不觉裹头成大汉，

昨来竹马作童儿。还缘世遇兵戈闹，只恐身修礼乐迟。

及见和诗诗自好，eh公不到更何时。
赵师雄梅阴乍觉三首 其二
黎景义（明代）

奇缘疑梦转疑真，眼底梅花意底人。昨夜酒家疑隔世，此时林下祇孤身。

石图疏影当琼枕，苔衬残英代锦茵。春色枝横自幽绝，依稀犹在对花神。
秋思
陆游（宋代）

药畦蔬垄夕阳中，带落冠欹一病翁。
步蹇每妨行乐兴，眼昏几废读书功。
露浓乍警云巢鹤，风劲先凋玉井桐。
欲赋悲秋却休去，鬓丝已是满青铜。
佛说偈
宗泽（宋代）

后学要说禅，教人学团谜。
佛祖意分明，但为传衣偈。
端居无以遣兴偶成三小诗仍用前韵呈元寿会元二公 其三
李光（宋代）

流转南来未放还，此身忽到海中山。临池顾影聊娱戏，懒把青铜照鬓斑。
次韵何若谷中隐堂观棋
赵抃（宋代）

春昼僧房静，楸枰战气豪。斜飞沙塞雁，奔怒海门涛。

决胜周旋久，阴谋计较劳。岂知中隐士，心不挂纤毫。
剡谿馆闻笛
丁仙芝（唐代）

夜久闻羌笛，寥寥虚客堂。山空响不散，谿静曲宜长。

草木生边气，城池泛夕凉。虚然异风出，仿佛宿平阳。
放歌行 其一
陈师道（宋代）

春风永巷闲娉婷，长使青楼误得名。不惜卷帘通一顾，怕君著眼未分明。
恶少
屈大均（明代）

长箭短刀鋋，幽并恶少年。马头悬落日，鹰眼射高天。

并饮桃花店，齐弹白纻弦。胡姬量酒罢，调笑索金钱。
诉衷情（二之一）
贺铸（宋代）

不堪回首卧云乡。羁宦负清狂。年来镜湖风月，鱼鸟两相忘。

秦塞险，楚山苍。更斜阳，画桥流水，曾见扁舟，几度刘郎。
刘武选百鸟图
何景明（明代）

呜呼凤凰不可见，人间百鸟空啁啾。西飞鹖雀亦五色，满眼谁别枭鸾俦。

刘侯此图爱者众，画手莫识元与宋。粉绘剥落绢素新，万羽千毛尚飞动。

侯言此画先人传，珍藏未肯充南贡。十袭翻令锦绣轻，百年转见丹青重。

顷来数相见，手携登我堂。开图见百鸟，从此双凤凰。

鹂黄乌黑隐可辨，行凫立鹭遥相望。延颈战翼各拱向，宛如万国臣妾朝天王。

君不见蜀道阻绝，岐山已颓。潇湘无人，衡岳崔嵬。

竹实未结，桐花不开。鹧鸪怨，杜鹃哀，凤兮何时来。
赠元绂
李群玉（唐代）

相逢在总角，与子即同心。隐石那知玉，披沙始遇金。

兰秋香不死，松晚翠方深。各保芳坚性，宁忧霜霰侵。
江城即事
陈旅（元代）

江城十日九风雨，骑马出门行紫苔。春草绿时犹作客，云山多处忽登台。

青青野竹题诗去，小小吴姬唤酒来。漠漠候车乘早发，城东昨夜杏花开。
落梅有叹
杨万里（宋代）

才看腊后得春饶，愁见风前作雪飘。脱蕊收将熬粥吃，落英仍好当香烧。
斗山子王深父作石屏记为老夫书其文甚佳采记中语作五诗致谢 其四
戴复古（宋代）

细读石屏记，堪嗟老病身。谁知饥欲死，曷取寿长贫。

雪片丰年瑞，梅花腊月春。今朝一杯酒，谁道是生辰。
赠日者陈达夫六言二首
刘克庄（宋代）

昔有君平季主，今无韩慥林开。
终日垂帷闭肆，或时戴笠盘街。
和公度
刘跂（宋代）

多情佳客送春来，雉尾猫头次第栽。从此庭前共苍翠，夭桃繁杏不须开。
八音诗
沈炯（南北朝）

金屋贮阿娇，楼阁起迢迢。石头足年少，大道跨河桥。

丝桐无缓节，罗绮自飘飘。竹烟生薄晚，花色乱春朝。

匏瓜讵无匹，神女嫁苏韶。土地多妍冶，乡里足尘嚣。

革年未相识，声论动风飙。木桃堪底用，寄以答琼瑶。
依韵奉和司徒侍中壬子三月十八日游御河二首
强至（宋代）

彩舟徐动信春风，丞相行春乐意融。
花底马蹄追暮鸟，柳梢旗尾挂晴虹。
驱驰造化三篇里，摆落尊荣一笑中。
何况佳辰偏宴客，酒樽东阁不曾空。
钓台
张绶（宋代）

范蠡功成始遁逃，渊明五斗便辞劳。先生二事俱无一，名与青山万古高。
杂曲歌辞。十二月乐辞。十月
李贺（唐代）

玉壶银箭稍难倾，釭花夜笑凝幽明。碎霜斜舞上罗幕，

烛笼两行照飞阁。珠帷怨卧不成眠，金凤刺衣著体寒，

长眉对月斗弯环。
樊将军庙在上陌樊宅土人相传是将军故居史本传云沛人也五十年前因题数语今辄附此
张侃（宋代）

将军生沛邑，樊宅在吴墟。既没其先语，决知非此居。

排门忠尚在，浮甲事尤虚。却恐同姓者，相传佚本初。
临江仙（咏熟水）
易少夫人（宋代）

何处甘泉来席上，嫩黄初汤银瓶。月团尝罢有余清。惠山名品瓶，歌舞暂留停。

欲赏壑源新气味，不应兼进犭希苓。此中端有淡交情。相如方病酒，一饮骨毛轻。
赠韦况征君
戎昱（唐代）

身欲逃名名自随，凤衔丹诏降茅茨。苦节难违天子命，

贞心唯有老松知。回看药灶封题密，强入蒲轮引步迟。

今日巢由旧冠带，圣朝风化胜尧时。
怀古
杨冠卿（宋代）

干将补弊履，铅刀割全牛。
千金市骏骨，鼓车役骅骝。
薛烛已云远，伯乐不可求。
此理难致诘，吾其赋归休。
春郊即事
杨亿（宋代）

黄鹂百啭宿烟疏，近郭行春独驻车。
垅上劝耕聊问讯，棠阴听讼且踌躇。
远林桑尽蠶成繭，野水萍开獭趁鱼。
几处路旁垂苦李，游人不折意何如。
追和白舍人咏白牡丹
徐夤（唐代）

蓓蕾抽开素练囊，琼葩薰出白龙香。裁分楚女朝云片，

剪破姮娥夜月光。雪句岂须征柳絮，粉腮应恨帖梅妆。

槛边几笑东篱菊，冷折金风待降霜。
赠向语可
刘献廷（清代）

天半峨嵋落照边，汉川东与蜀江连。万金散尽犹存骨，一剑长留岂学仙。

秋水欣逢东海若，马蹄难遇九方歅。穷途我自怜空手，洒泪相看大别前。
嵩山二十四咏 其二十三 积翠峰
楼异（宋代）

翠幄笼云自一家，萝梯夜碾七香车。举头雨过馀霞散，绿芰池开菡萏花。
晦日处士叔园林燕集
韦应物（唐代）

遽看蓂叶尽，坐阙芳年赏。赖此林下期，清风涤烦想。

始萌动新煦，佳禽发幽响。岚岭对高斋，春流灌蔬壤。

樽酒遗形迹，道言屡开奖。幸蒙终夕欢，聊用税归鞅。
南乡子 薛实臣生朝俱用薛氏实事
段成己（金朝）

郡姓记君先。鸟鹊翔飞瑞自闲。闻在儿时人已惮，他年。又作河东一凤传。佳政讼分缣。看赋春游第几篇。＊＊谁为门下客，休叹。欲换先生
丙午十月十三夜梦过一大冢傍人为余言此荆轲
陆游（宋代）

采药游名山，物外富真赏。
秋关策蹇驴，雪峡荡孤桨。
还乡忽十载，高兴寄遐想。
梦行河潼间，初日照仙掌。
坡陀荆棘冢，狐兔伏蓁莽。
悲歌易水寒，千古见精爽。
国雠久不复，惊觉泚吾颡。
何时真过兹，薄酹神所飨。
送杜季习四首
刘子翚（宋代）

摇落难堪更语离，晓风吹月上征衣。
送君直到长亭去，只影愁寻旧路归。
悬空寺与北岳相接
黎民表（明代）

隐壁金绳起，依山翠殿安。两崖分岳色，百丈下风湍。

云狭牵衣过，天长仰面看。石楼遥似画，归去濯金盘。
题亡友江畔旧居
权德舆（唐代）

寥落留三径，柴扉对楚江。蟏蛸集暗壁，蜥蜴走寒窗。

松盖欹书幌，苔衣上酒缸。平生断金契，到此泪成双。
方罹残热忽值新凉喜而赋反悲秋
曾丰（宋代）

晴宵如浸昼如蒸，变气知从激处生。
风不相饶乘木败，火犹自负与金争。
纖阿洗月为纯白，少皞澄天作太清。
宋玉所悲吾所喜，长哦聊复发秋声。
宿灵岩
张至龙（宋代）

树杪钟楼出半层，佛床点鼠弄残灯。
五更石上僧犹定，头满清霜唤不譍。
偈颂一百二十三首
释崇岳（宋代）

衲僧一拶，钵盂口阔。
天下杨岐，望林止渴。
扫花游 江上早春短篷听雪悄然感赋
郑文焯（清代）

年涯草草，又绿到江梅，暗吹残雪。冻枝自折。正风镫历乱，酒醒时节。

涴地芳华，倦客伤春更切。笛边月。唤一片梦云，都被愁叠。

幽事今杳绝。记醉玉西湖，踏歌双楫。乱花散叶。作荒波皱翠，替人呜咽。

有限柔魂，曲里能销几别。艳欢歇。问吴鸥、旧情谁说。
黄粹饷鲎一徐尉饷蝤蛑十同时至
方岳（宋代）

谁饷螯如径尺盘，更分鲎似惠文冠。
麵生醉嚼玉五壳，剑客生劙珠一簟。
我与尔元同蠢动，冤哉烹亦到蹒跚。
不知南食诗何似，待问昌黎老子看。
夷陵县欧阳永叔至喜堂
苏轼（宋代）

夷陵虽小邑，自古控荆吴。
形势今无用，英雄久已无。
谁知有文伯，远谪自王都。
人去年年改，堂倾岁岁扶。
追思犹咎吕，感叹亦怜朱。
旧种孤楠老，新霜一橘枯。
清篇留峡洞，醉墨写邦图。
故老问行客，长官今白须。
著书多念虑，许国减欢娱。
寄语公知否，还须数倒壶。
失调名
佚名（宋代）

须信道、颜色如花，命如秋叶。
题感山寺次涂太守恒孚车进士之韵
李裕（元代）

宝刹环垣万竹脩，春风疋马昔曾游。花前酒醒杯仍酌，石上棋残局不收。

僧梵有时来客座，佛灯常夜落渔舟。最怜甘露亭孤迥，百尺寒檐迫斗牛。
春贴子 东宫五首 其三
真德秀（宋代）

画堂金榜揭居仁，万物知关念虑深。一点阳和从震出，助成天地发生心。
余帅淮西下车才十日移东漕二绝 其一
虞俦（宋代）

安得丝毫补吏民，下车才度十朝曛。却惭父老相留恋，卮酒争持寿使君。
寄化城寺
李虚己（宋代）

化城金地出入群，瀑布峰前一径分。
宝塔香灯诸洞见，石楼钟磬半天闻。
子明丹灶封秋藓，李白书堂鏁暮云。
欲去未能还结念，展图时诵北山文。
和赵瓯北观察见赠 其一
清恒（清代）

树里禅关昼不扃，隔江无数晚烟青。西风有意留仙侣，著屐同寻《瘗鹤铭》。
句
崔公达（唐代）

看花独不语，裴回双泪潸。君今远戍在何处，遣妾秋来长望天。
登宣武门楼有感
卫既齐（清代）

白云连塞树苍苍，矫首西山揽大荒。画角宵吹城上月，羽林寒带殿前霜。

柱标马援功名薄，书著虞卿岁月长。尚忆黄金收骏骨，高台徙倚向残阳。
蝶恋花 其二 离情
李清照（宋代）

暖日晴风初破冻，柳眼梅腮，已觉春心动。酒意诗情谁与共，泪觉残粉花钿重。

乍试夹衫金缕缝，山枕斜欹，枕损钗头凤。独抱浓愁无好梦，夜阑犹剪灯花弄。
五月二十三日怀归二首
方回（元代）

拔茅犹在盍归休，何事清河日倚楼。
百岁四分三已过，十朝九醉一无愁。
独遗蕙帐容逋客，谁向瓜田识故侯。
定是紫阳山下路，西风仙袂揖浮丘。
秋怀
张自超（清代）

大道自坦夷，于中生荆棘。扩清有古人，所贵无遗力。

尧舜至今存，孔孟教不熄。世运或迁移，日月亦食昃。

遁非圣贤心，剥犹天地德。霜风洗长林，群木涵新色。
次韵张守途中生日
陈造（宋代）

诸雏称寿纪桑蓬，此会频年客路逢。
抚事祗令伤急景，持杯随分发衰容。
心缘羁旅长多遻，情为思亲政复钟。
更惜齐眉旧兰友，今春觞咏断相从。
赠吴生充二首 其二
胡应麟（明代）

一丘伴麋鹿，抱膝良堪多。何来念同好，负笈攀藤萝。

先生久避世，白眼横庭柯。乾坤莽寥廓，故交邈山河。

玄亭不盈丈，愧汝常经过。矫矫侯芭生，抱饥习吟哦。

英词烂金石，激楚停阳阿。黄鹄飞摩天，壮龄日蹉跎。

岂无朱弦瑟，为子回沈痾。才人例百六，坎壈终如何。
戏和舍弟船场探春二首
黄庭坚（宋代）

百舌解啼泥滑滑，忽成风雨落花天。
城南一段春如锦，唤取诗人到酒边。
超然台歌
谢肃（明代）

东方千里遭旱蝗，嗷嗷赤子何仓忙。使君适来守高密，快意岂复如钱塘。

钱唐绝胜高密好，却背烟花行野草。雕鞍不稳画船安，脱粟易饥香稻饱。

繁华回首得萧条，膏泽如流堪沃焦。吾民无忧使君乐，乐意超然谁最超。

超然台高北城上，使君与民同登望。民爱使君如父母，千载牲醪不能忘。

昔我读公文，今我登公台。台前风景发人兴，再拜公像还低佪。

西瞻穆陵关，东俯琅琊岛。勃海汪洋碣石孤，常山嵚崟马耳小。

潍淄流水更悠悠，叹息前人都巳休。唯有卢遨挟仙侣，至今来往卢峰游。

因招羡门子，便约安期辈。嵯峨切云冠，缥缈凌风佩。

纷然为我集台端，白日连空旌节寒。紫霞深杯和石髓，如瓜大枣行金盘。

就中一翁称地主，调笑群仙迭歌舞。玉壶天开俄项间，碧桃春融千万古。

我幸承清宴，妙诀从此传。会使日轮生月窟，神明无处不超然。
游白鹿洞书院
项安世（宋代）

晦翁一别遂千秋，跨鹿乘云何处游。
人随流水去不返，名与好山空自留。
峰峦楫楫田园净，藤剌深深磴道幽。
宝匣尘生弦索断，遗音重抚泪双流。
句
刘玄英（宋代）

抛离火宅三千指，屏去门兵十万家。
山海关
祝德麟（清代）

神武开天万世功，真人驾驭必英雄。家臣衮绣来姬旦，降表书英得窦融。

电扫黄巾沧海畔，星驰金甲玉关东。归心岂假驱除力，云气飞扬满沛丰。
发建康
文天祥（宋代）

赏心亭下路，拍手唱吾歌。
楼外梁时塔，城中秦氏河。
江山如梦耳，天地柰愁何。
回首清溪曲，长江一雁过。
上升歌
吴涵虚（五代）

玉皇有诏登仙职，龙吐云兮凤著力。眼前蓦地见楼台，

异草奇花不可识。我向大罗观世界，世界即如指掌大。

当时不为上升忙，一时提向瀛洲卖。
满庭芳 感通寺赠承道玄、杨伯清
杨慎（明代）

环海烟霞，冠山楼阁，天涯万里凭阑。瑶台高处，携手蹑飞鸾。

病起带围宽尽，朱颜改、青镜羞看。风情减，停歌罢笑，愁对酒杯宽。

清欢。听牛背，一声牧笛，云散漫漫。问玄谷冰壶，禅伯仙官。

庭下丁香树子，花开后、又见花残。从吾好，玉毫光里，一粒现金丹。
题顾仲贽先生南山遗藁后
丁鹤年（元代）

玄豹无心守九关，日随雾雨隐南山。莫嗟遗鞟同羊犬，犹托文章见一斑。
甲申浴佛日偕日偕同直出西直门至极乐寺看海棠归途偶成 其一
钱应溥（清代）

终年局促困辕驹，一出郊坰景便殊。树色迎来青欲滴，波痕漾处碧平铺。

嘉招不速宾皆主，妙理同参释亦儒。多谢天公真解事，昨宵吹垢雨如酥。
春日病中感怀四绝戏嘲同年诸知己 其一 嘲秦性初
曹义（明代）

客窗卧病两旬馀，每叹交游日渐疏。独有山阴旧知己，朝回几度到衡庐。
鹿港飞帆
曾作霖（清代）

鹿港沿溪大小舟，潮来叶叶趁潮流。水花乱溅飞红鹢，山势随潮压白鸥。

几点帆才天际认，许多船在望中收。傍人亦具英雄气，破浪乘风往返游。
匡庐歌
管棆（清代）

平明迎日上庐岳，春山涤翠清如濯。攀萝直上三万级，侧身蟠走如飞鹤。

云鳞鳞，花冥冥，划然巨灵劈千丈，泻出万派洪涛声。

耳目荡漾不能主，恍如坐我于沧瀛。沧瀛风雨不可测，中有一人不相识。

手持银管跨紫凤，授以琳琅五彩笔。回头笑指游空蒙，导余绛节双玉童。

呼吸帝座随清风，俯视一一金芙蓉。白云如绵满空谷，乘此欲与天庭通。

把酒酹烟霞，素怀托明月。明月与时满，烟霞无时歇。

拍肩笑问洪崖生，口吹玉笛银河倾。山中木叶萧萧响，下界疑为鸾凤鸣。

襞笺授萧史，供饮白玉醴。长觥倾倒慎莫辞，醉眠石上呼不起。

白猿苍鸟莫相猜，前五百年曾住此。
感秋
陆游（宋代）

西风繁杵捣征衣，客子关情正此时。
万事从初聊复尔，百年强半欲何之？画堂蟋蟀怨清夜，金井梧桐辞故枝。
一枕凄凉眠不得，呼灯起作感秋诗。
上权郡孙承议
黄庭坚（宋代）

公家簿领如鸡栖，私家田园无置锥。
真成忍骂加餐饭，不如西江之水可乐饥。
他人勤拙犹相补，身无功状堪上府。
公诚遣骑束缚归，长随白鸥卧烟雨。
偈颂一百零三首 其二十三
释月涧（宋代）

骤雨涨溪高数尺，失却捣衣平正石。明朝水落石依然，老夫一夜空相忆。
东窗独坐有怀先友秦庄仲纶
吴与弼（明代）

旧游久矣怅晨星，溪上梅花岁又更。寂寞柴门多病际，平生双眼为谁青。
次韵戴帅初见寄二首
陈著（宋代）

胸次玲珑达事端，入山买屋贮清寒。
奉亲最乐危时见，与俗相清实处看。
閒辍琴书翻兔册，旋添竹树隔牛阑。
疏衣淡饭门多闭，章甫何妨独旧冠。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其五
韩淲（宋代）

贪生不忧老至，徇名却忘行卑。一日又复一日，遑遑自欲何之。
饮谭子钦斋
顾禧（宋代）

取次梅花放，樽前白雪楼。
人非分洛蜀，才岂逊曹刘。
姜桂存余辣，芝兰忆旧游。
文章千古事，未许卧南州。
训儿童八首·进退
陈淳（宋代）

进退须恭敬，时时勿敢轻。
先生趋拱立，长者后徐行。
日晚散步湖上遇小雨
陆游（宋代）

暮色苍苍日初落，寒声策策风正作。
湖边倚杖堤上行，病起聊试游山脚。
平生出门轻万里，老去谢客专一壑。
风涛澒洞鲛鳄横，阊阖崔嵬鬼神恶。
春芜二顷叱黄犊，老学为农元不错。
兜鍪蝉冕俱扫空，雨笠香新织青篛。
过白溪
王十朋（宋代）

朝离黄塘憩乌石，莫宿青江过白溪。岭上回头观赤水，山川五色望中迷。
游玲珑山因访朱氏草堂
沈与求（宋代）

平生丘壑心，馀事不挂目。
藜杖南山来，要使富幽瞩。
异哉小玲珑，蟠峙苍弁腹。
修藤结悬崖，飞溜响空曲。
伏石卧虎状，腾拏杂奔鹿。
砑然互吞吐，侧路劣容足。
拂拭古藓纹，字刻翳新绿。
标傍玲珑名，奇怪殆天属。
扪萝上绝顶，坦坦类平陆。
俯首瞰来踪，穹然在幽谷。
传闻昔逋客，诛茅此营屋。
清魂不可招，千载想遗躅。
我思造物巧，妙供幽人禄。
挥斤役山只，斲此一拳玉。
云窗与雾阁，一一相亘属。
岂无部曲众，猿鹤即更仆。
岂无节旄贵，松桧自张纛。
此事久弃置，蛛丝网岩麓。
翩翩佳公子，心古韵不俗。
驾言脱华簪，兹焉卜幽筑。
终日面巑岏，世故岂容触。
指点空洞姿，喜气政堪掬。
挟策校昔游，健步念须续。
亦有招隐诗，薄暮不可读。
距建德县十里绝一小湖滨湖小山多可爱作诗记
李壁（宋代）

小山低映碧璘珣，十顷平湖蹙簟纹。
可惜地偏人到少，西风白乌自成群。
淳熙七年春帖子·光尧寿圣宪天体道性仁诚德
崔敦诗（宋代）

冰消宿沼悠扬动，烟暖寒林约略青。
试上龙楼囘远望，朝来生绿画罗屏。
柬汪蛟门主政
张云章（清代）

新篇磊落夜光多，奕奕翔鸾肯换鹅。蠹简漫怜金薤叶，饥肠真饱玉山禾。

长留怀袖微风发，苦忆梧桐疏雨过。未许委心松菊径，怡颜且得向庭柯。
南濠
方信孺（宋代）

经营犹记旧歌谣，来往丹人趁海潮。
风物眼前何所似，扬州二十四红桥。
自君之出矣
余继登（明代）

自君之出矣，罗幔为谁熏。忍见博山上，蛛丝结网文。
梅花
王炎（宋代）

岁暮杀气惨，草木华叶萎。
寒梅吐新萼，娟娟拥疏枝。
清意尘俗远，幽香风露知。
孤绝惯守独，晚出甘后时。
细推万物理，荣谢相乘除。
桃李向来繁，试问今保如。
思耕
郑起（宋代）

江湖渐老身，山泽本来心。
经济不敢问，耕耘犹可寻。
一顷半顷许，三更二更深。
亲朋相接近，鸡酒开尘襟。
二月九日瞻望大驾渡江作
王绂（明代）

风送龙舟正落潮，山形盘踞郁岧峣。帝图久已超三代，王气何曾数六朝。

樯橹中流江路迥，旌旗夹岸海天遥。只今万国歌游豫，不独康衢稚子谣。
句 其五
赵佶（宋代）

方当月白风清夜，正是霜高木落时。

落花满地春光晚，芳草连云暮色深。
菩萨蛮·梅花枝上东风软
赵长卿（宋代）

梅花枝上东风软。朝来吹散真香远。雅淡有馀清。客心和泪倾。美人临别夜。月晃灯初灺。玉枕小屏山。眉尖曾细看。
春日郊外
唐庚（宋代）

城中未省有春光，城外榆槐已半黄。
山好更宜馀积雪，水生看半倒垂杨。
莺边日暖如人语，草际风来作药香。
疑此江头有佳句，为君寻取却茫茫。
题祁门陈友章十景卷 其三 紫溪桃浪
唐文凤（明代）

芳春已破三月中，桃花参差吹暖红。腻香涨雨紫溪阔，霞翻晴浪摇青空。

渔郎已去渔舟在，白发避秦秦世改。中流变化神鲤多，日夜朝宗向东海。
戏答刘文学
黄叔达（宋代）

人鲊瓮中危万死，鬼门关外更千岑。问君底事向前去，要试平生铁石心。
清源诗为谷士源赋
凌云翰（元代）

欲识清泠五类先，源头一脉自涓涓。满除潢潦皆因雨，混浊泥沙不见天。

正本当令民绝讼，溯流还许酒称玄。谁知谷永贤孙子，心在皇羲太古前。
寄润侄法师
释智圆（宋代）

庭木凝秋色，依依废苦吟。
来书江上绝，幽梦雨中深。
水鸟闲窥砚，窗灯冷照琴。
谁知此时兴，华发暗相侵。
避贼书事十三首 其十三
左纬（宋代）

嗟尔游宦人，弥年住京阙。尽室寄东南，一朝闻贼发。

道路已不通，音书多断绝。朔风满长安，日夜成华发。
献华阴罗丞别
储光羲（唐代）

华山薄游者，玄发当青春。道德同仙吏，尊卑即丈人。

县城俯京路，获见官舍里。淹留琼树枝，谑浪春泉水。

昔余在天目，总角奉游从。寒暑递来往，今复莲花峰。

别情无远近，道别方愁予。孰想古人言，乃知悲风雨。
送滕监簿归宁岳阳
梅尧臣（宋代）

乃翁守西鄙，胡骑敢凭陵。
抚士无余货，吏以文结绳。
向闻来三堂，今复走巴陵。
泝流几千里，云梦苦炎蒸。
风樯易阵马，犹使勇气增。
子今远寄省，寄谢余岂能。
江山可留咏，燕许昔尝曾。
送尧夫知河中府二首
司马光（宋代）

河抱城根曲，山侵地势斜。
周余古楼观，舜俗旧人家。
回首从游阔，装怀牒诉哗。
何时重载酒，同醉洛阳花。
冬暮城西晚眺
罗隐（唐代）

谬忝莲华幕，虚沾柏署官。欹危长抱疾，衰老不禁寒。

时事已日过，世途行转难。千崖兼万壑，只向望中看。
景定初元即事十首
刘克庄（宋代）

倦揽今书尺，时将晋帖看。
殷生与宰相，一体问平安。
三吊吟四首
方回（元代）

湍溪涨梅潦，一夕十丈强。
愚哉浴马僮，视之如寻常。
高岸一失足，马尚能腾骧。
僮尸不可得，漂流落何乡。
握辔徒自谨，堕阱已足伤。
人间平坦途，中亦有海洋。
因读梅圣俞六鹤诗或令余别赋之 舞风
洪刍（宋代）

归来丁令威，暂别已千年。抽琴奏清角，婆娑舞胎仙。

何必拊节和，御风自泠然。
偈颂一百零一首
释慧性（宋代）

金刚圈，粟棘蓬。
拈来便用，耀古腾今。
格外知音才领略，四方八面起清风。
烦吴伯子治墓堂
徐渭（明代）

火瘗世曰凶，水封岂佳卜。两徒踰五纪，先魄偃幽瀑。

多子为我更，我蘧往京国。买石百尺馀，托子安墓卓。

子冗办未遑，我归上冢哭。鹅鲂设未已，老雅掠豭肉。

候果墓旁儿，指告蚁上烛。草设无威仪，人怠物不肃。

坐此无欢期，改燧十二木。昨者卖字钱，募工可五六。

仍以烦吾子，歇百了一役。
送公济朝议守长乐 其五
黄裳（宋代）

海渚信来鱼市白，林梢光动酒帘青。鳌头须学成都守，莫对三山我独醒。
弋阳道中
赵蕃（宋代）

霜风不成霜，雨云复为雨。
溪山谁旧游，草树得新趋。
蓬窗递明暗，客枕随仰俯。
老子政哦诗，诸儿贪赋芋。
思吴堂
朱之纯（宋代）

画堂重构一湖中，更述民思渤海公。自昔三年留惠政，至今百里诵清风。

波间𨺗觉欢声别，陌上新传乐事同。从此邦人转怀德，悠悠谷水几时穷。
客袂
释文珦（宋代）

客袂只翩翩，家林何处边。
天寒愁远道，木落感衰年。
惨澹渔村日，凄凉雁渚烟。
秋来更多疾，空有梦归田。
红梅
方一夔（宋代）

霜月娟娟午夜寒，酒酣来此凭阑干。满枝艳色惊愁眼，宣主当年唾未乾。
舟中早起
郭印（宋代）

迤逦东方白，犹馀数点星。
乱鸦啼古木，宿鹭起寒汀。
日衬残云赤，烟含远岫青。
江山无限思，不觉是飘□。
新安官舍闲坐
来鹄（唐代）

寂寞空阶草乱生，簟凉风动若为情。

不知独坐闲多少，看得蜘蛛结网成。
戏题新栽蔷薇（时尉盩厔）
白居易（唐代）

移根易地莫憔悴，野外庭前一种春。

少府无妻春寂寞，花开将尔当夫人。
方广圣灯次敬夫韵
朱熹（宋代）

神灯照夜惟闻说，皓月当空不用寻。个里忘言真所得，便应从此正人心。
忆方虎客宛温
李良年（清代）

牂牁秋绿晚萋萋，五十邮亭到越溪。不敢更嗟乡国远，有人还在万峰西。
临江仙
史承豫（清代）

天上碧云凝薄暮，人间又近秋期。轻衾小簟独眠时，暗蛩惊好梦，凉叶坠相思。

瞥见一钩新月影，夜分犹照罗帏。金波如水漏声迟。

倾城消息杳，愁谱玉参差。
玉泉庵
江公著（宋代）

风暖客衣轻，山行眼乍明。
人非少年事，泉作旧时声。
草屦春游倦，茶瓯午睡清。
不教身自在，城郭莫烟生。
挽侍讲先生王夫人诗二首
陈舜俞（宋代）

兰陔堂上此归全，松柏山头有旧阡。
我得遐龄几九十，人依绛帐昔三千。
病时太守和汤药，没后诸生侍几筵。
善化群材同草木，先生恩德重如天。
长沙童谣
佚名（唐代）

鞭打马，马急走。
观云寄简讲师
楼钥（宋代）

苍狗俄然又白衣，来从何处去何归。
无心出岫还归去，莫向秋风说是非。
寄张仲谋
刘敞（宋代）

张也真吾友，今年见老成。自彊虽不息，积习亦诸兄。

曲讲闻师泛，题诗使客惊。莫如班定远，投笔笑诸生。
洋州馆夜吟
窦裕（唐代）

门依楚水岸，身寄洋州馆。望月独相思，尘襟泪痕满。
金缕曲（罗帛翦梅缀枯枝，与真无异作）
蔡士裕（宋代）

怪得梅开早。被何人、香罗剪就，天工奇巧。茅舍竹篱容不得，移向花堂深悄。别一样、风流格调。玉质冰姿依然在，算暗中、只欠香频到。著些子，更奇妙。

有时来伴金尊倒。几徘徊、认成真后，又还误了。费尽东君回护力，空把芳心萦绕。竟不解、索他一笑。夜月纱窗黄昏后，为爱花、翻被花情恼。个恩爱，负多少。
入山即事
文天祥（宋代）

江流风㶁㶁，云薄雨丝丝。上马忙呼伞，巡檐静看棋。

露天厨作泞，沙地水生池。秉烛留前夕，兹游更绝奇。
偈颂六十七首 其三十七
释原妙（宋代）

日正暄，春已暮，落花片片随流去。拄杖枝头一点红，馨香遍界无人顾。
雪后过南坡 其二
虞俦（宋代）

扶桑暖翅接金乌，韝上饥鹰待一呼。悬滴梅梢珠璀璨，堕花桧顶粉模糊。

明年翠浪麦须好，何处青帘酒可酤。万里江山谁画得，天开新样雪晴图。
莱芜胡大尹书来相念赋此奉答
游朴（明代）

故人千里数行书，满地瑶华慰索居。为念翟公门有雀，翻怜范长釜生鱼。

伏龙洞窅流云细，嘶马河澄印月虚。闻说讼庭无一事，棠阴渐欲遍郊墟。
句
刘郇伯（唐代）

人生分外愁。（郇伯与范酂为友，酂得句云：

“岁尽天涯雨。”久而莫属，郇伯云云，范甚赏之。

见《北梦琐言》）
次韵樊文渊郎中四首 其一
董纪（明代）

老骥志千里，蛰龙卧三冬。岁寒知后凋，惟彼柏与松。

所以古君子，韬光养疏慵。时来意气得，叱咤风云从。
句
程大昌（宋代）

戏作风枝斜，垂恼玉堂宿。
静倚
周密（宋代）

小楼寂寂倚春阴，宿酒残香恼客情。连日峭寒疑有雪，隔帘错听落梅声。
木垒河道中
宋伯鲁（清代）

万重云幌起，九迭锦屏张。只觉青山好，哪知驿路长。

阴崖残剩雪，劲草敌严霜。翻笑孤吟者，徒为镇日忙。
珠江重有感叠前韵 其一
丘逢甲（清代）

璧月秋江歌舞新，满船花气荡香尘。赵佗死后无英物，收拾江山付美人。
柴荆
黄溍（元代）

赤日薄乌帽，柴荆无定栖。可能诗似锦，乍取醉如泥。

薄业惭渔艇，深衣逐马蹄。萧条江海兴，芳草故萋萋。
赠李龟年
李端（唐代）

青春事汉主，白首入秦城。遍识才人字，多知旧曲名。

风流随故事，语笑合新声。独有垂杨树，偏伤日暮情。
和建王春晚园中赏玩
史浩（宋代）

静院朝回静鼓琴，浴沂新咏间清音。燕閒未省忘稽古，始信贤王宝寸阴。
【越调】小桃红_胖妓夜深交
王和卿（元代）

胖妓
夜深交颈效鸳鸯、锦被红红浪。雨歇云收那情况，难当：一红红在人身上，偌长偌大，偌粗偌胖，压扁沈东阳。
春寒
春风料峭透香闺，柳眼开还闭。南陌蓑针不全翠，恨芳菲，上林花瘦莺声未。云兜香冷，乌衣何处？寒勒海棠迟。
用韵答何大镛朱学渊
邓雅（元代）

才俊纷纷总入朝，此生祗合老渔樵。春秋未解穷三传，大学徒渔究八条。

物外无心超世网，閒中有味酌山瓢。故人亦肯怜幽独，寻访频渔过石桥。
冶城楼
黄度（宋代）

春秋将绝书刘子，汉史虽终述武侯。
旧国不知遗烈在，我来偶作冶城楼。
除夜
李世民（唐代）

岁阴穷暮纪，献节启新芳。冬尽今宵促，年开明日长。

冰消出镜水，梅散入风香。对此欢终宴，倾壶待曙光。
三月晦到大庾
张九成（宋代）

我登超然台，积雨久不止。
台下柳成行，柳下满塘水。
环塘率乔木，照影弄清泚。
恍如在故乡，西湖古寺里。
气象极幽深，景物尽苍翠。
十年劳梦想，一夕居眼底。
独坐不能去，颓然起深思。
钟鸣主人归，烛光何烨炜。
笑语复移时，夜久余当起。
归路夫何如，江声寒玉碎。
句
谌祜（宋代）

万国梦囘秦月在，千年事过蜀云飞。
南塘
朱熹（宋代）

南塘旧是尚书宅，今作僧居水石清。半夜月明禅定后，松风犹带管弦声。
春日田园杂兴五首
陈希声（宋代）

梨钥彷野沸耕农，血吻鹃声一树红。
畦矗秧针青剡剡，陇翻麦浪翠芃芃。
难鸣画寂花村雨，蛤吠朝寒草岸风。
溪外云过横笛乱，微烟野色树龙葱。
贺新郎 其二十一 题沈云鬓小像
龚鼎孳（清代）

薄宦青衫卷。也随人、西风滚滚，箨凭秋遣。落拓沈燕市里，旧雨漉巾微泫。

惊揽镜、一双蓬茧。老伴岁寒能几客，悔清歌、浊酒为欢浅。

岩壑韵，颊毛展。身今隐矣名犹显。忆红窗、柳绵吹弱，花茵堆扁。

游戏半生天海意，岂学槛猿牢犬。呼上殿、君恩传免。

畴昔贵游星散尽。羡五湖、泉石留卿典。携手去，发同剪。
寄鲁直学士
周行己（宋代）

当今文伯眉阳苏，新词的皪垂明珠。我公江南独继步，名誉籍甚传清都。

达人嗜好与俗异，谁欲海边逐臭夫。小生结发读书史，隐悯每愿脱世儒。

几载俛首黉堂趋，争唼粱藻从群凫。野人鼓瑟不解竽，悠悠举目谁与娱。

幸有达者黄与苏，谁复局蹐如辕驹。古来志士耻沈没，参军慷慨曳长裾。

相知宁论贵贱敌，诗奏终使兰艾殊。当时仲宣亦小弱，蔡公叹其才不如。

乃知士子名未立，须藉显达齿论馀。婴儿失乳投母哺，当亦饮食琼浆壶。
遍地花
毛滂（宋代）

白玉阑边自凝伫。满枝头、彩云雕雾。甚芳菲、绣得成团，砌合出、韶华好处。暖风前、一笑盈盈，吐檀心、向谁分付。莫与他、西子精神，不枉了、东君雨露。
游龙王赠云老
释德洪（宋代）

正中妙叶百怨门，宝镜孤风天下闻。缁州道价直乾坤，毛骨真下延公孙。

杨广山头草木熏，公独深密护灵根。衲子雷动云崩奔，暗中明露泾渭分。

醉李有叟笑脸温，胆大三世一口吞。枯木能花为谁春，春光化为吴山云。

即今住山典刑存，木蛇且无刀斧痕。我游山隈野水濆，松间见之鬓为掀，留我更宿听啼猿。

人间行役膏火煎，公特见戏非诚言。颓纲已坠引手搴，乃欲奔走鞭短辕。

要当努力续烈燄，大兴洞上追曹源。
望九华
程俱（宋代）

卷帘坐对江南山，掠眼送青来亹亹。云泉肺肠久厌饫，挂颊悠然聊复尔。

奇峰远澹忽四五，爽秀骎骎逼窗几。平生九华盛名下，一见定知真是矣。

非关目力睹天奥，正觉群山如聚米。好人好人有高韵，不独江州孟公子。

直缘佳处无仕径，落莫道边同苦李。大是忘年耐久交，藜杖青鞋结终始。
示西林可师二首 其一
朱熹（宋代）

身世年来欲两忘，一春随意住僧房。行逢旧隐低回久，绿树莺啼清昼长。
张运使挽词
楼钥（宋代）

惠周剑外与淮南，归卧空山且避谗。
宴坐几年期不死，临行一著信非凡。
不应杜乂束高阁，真使谢鲲居石岩。
欲向西陵寻宿草，秋风何日送归帆。
和张相公太原亭怀古诗
胡证（唐代）

飞泉天台状，峭石蓬莱姿。潺湲与青翠，咫尺当幽奇。

居然尽精道，得以书妍词。岂无他山胜，懿此清轩墀。
送杨渭夫入淮
陈傅良（宋代）

老去关心最语离，不堪离久会还希。
君方慷慨思矜振，我已婆还喜惰归。
万事莫如身自爱，十诗亦与世多违。
倘将书寄南来雁，且问琼花果是非。
九日郡斋有感
薛逢（唐代）

白日贪长夜更长，百般无意更思量。三冬不见秦中雪，

九日惟添鬓畔霜。霞泛水文沈暮色，树凌金气发秋光。

楼前野菊无多少，一雨重开一番黄。
拟挽歌词三章 其一
戴亨（清代）

我命自我立，不受阴阳欺。夭寿无贰理，朝闻夕死宜。

所生诚不忝，造化岂能违。舜文称寿考，颜冉非短期。

周孔终正寝，龙比死亦怡。鼎鼎宇宙间，均之全所归。

生理苟不尽，龟鹤亦奚为。
谒墓五首
刘克庄（宋代）

鬓毛雪尽难重绿，烧地春来又再青。
但出郭门行十里，新丘大半是余铭。
秋吟八章 其二 悲寒荄
王嗣经（明代）

王孙行未归，春草秋更绿。鹈渼忽以鸣，衰朽一何速。

柯叶向凋残，华滋谢芬馥。物去新而就故，每伤心于触目。

临高台之凤凰，望绝塞之鸡鹿。此苕华之云暮，况兜铃与苜蓿。

去日远兮忧思烦，抚蕙草兮不敢言。春朝负彼阳春色，秋夜禁兹秋露繁。

被女萝兮带茹走匋，肴兰芷兮蒸文无。余慕子兮甘如荠，荃何谓兮集于枯。

集枯兮去滋，辞荣兮若遗。顺生杀以成岁，得大易之随时。

随时兮狼籍美，如英兮憯无色。想衣带之余芬，恋綦组之旧迹。

虽根荄之日陈，宁无意乎弱植；谅芳心之不死，庶春风而还碧。
见诸公唱和暮春诗轴次韵作九首
晁说之（宋代）

五字留春句，如开蜀锦红。
幽香不知灭，宿恨望来空。
婉娩能挥日，绸缪拟割风。
江淹方思苦，慎莫道才穷。
天寒晚起引酌咏怀寄许州王尚书、汝州李常侍
白居易（唐代）

叶覆冰池雪满山，日高慵起未开关。寒来更亦无过醉，

老后何由可得闲。四海故交唯许汝，十年贫健是樊蛮。

相思莫忘樱桃会，一放狂歌一破颜。
蜡梅六言三首 其一
周紫芝（宋代）

剪蜡枝横陇月，酿花蜜满蜂房。谁遣凌寒枝上，中含百和花香。
寄王慎中教授
释道潜（宋代）

高人屏迹匡庐山，不入州府今几年。煮葵烹藿日一饭，目光炯炯明星悬。

行脩道富神所怜，绛帐弟子如云烟。忆昨秋风宿曾巘，杖藜扣户君未眠。

阶松影月不到席，耿耿唯有青灯然。高谈一倾百虑洗，似拂蒿艾披兰荃。

清诗落笔有馀地，顷刻百纸珠玑联。锦囊别后有新句，勿惜东使聊相传。
玉泉祈雨
张伯玉（宋代）

南州富潨射，万壑纵奔濑。
兹泉一何高，敻与寥廓对。
邈非猿鸟一，迅恐岩{左石右敖}碎。
霜落天地清，玉立江海外。
人区未蒙泽，蛟龙兹有待。
浅石谅难渟，当与云涨会。
漆匠求颂
释居简（宋代）

漆桶天然别，休将好处修。听他百杂碎，特地一场愁。
寄江朝宗
吴芾（宋代）

相聚才经岁，分携又许时。
遣怀还有酒，排闷岂无诗。
饮罢凭谁语，吟成只自知。
愿君怜此意，命驾莫迟迟。
过宁陵县学
方孝孺（明代）

师道古所重，义与君父同。自从东汉来，节行著高风。

系理或诉冤，死请代以躬。收葬与抚孤，恳恻贯苍穹。

圣贤垂大法，勉孝兼劝忠。岂闻讼其师，挤寘囹圄中。

执宪者何心，此辈忍见容。不惟紊人纪，实斁上帝衷。

至理有相关，斯乃教化宗。扶持罔失坠，允藉参赞功。

末俗日悍骄，童稚忘敬恭。滔滔未有艾，𦦨𦦨安所从。

我行闻怪事，窃叹徒伤恫。谁操黜陟柄，幸为惩顽凶。
碧山曙色
陈书（桃源人）（清代）

碧山山上有琳宫，曙色初分指顾中。绝顶天光将启白，向阳霞气未通红。

岩扉乍觉知开闭，林木方才辨郁葱。一抹浮岚俄扫尽，伫看旭日照曈昽。
送韦镜秋归赤嵌
陈肇兴（清代）

昔年花萼羡连枝，今在磺溪见白眉。谕蜀已驰司马檄，登楼还起仲宣思。

恨无宝剑贻良友，只有清樽送故知。明日刺桐花下路，海天无限暮云垂。
佛峪
焦循（清代）

朝从佛峪游，五步一回曲。悬崖愕人意，乱石踬马足。

窗收钱角云，树接龙潭绿。安得李营丘，图之馈凡俗。
赠吴昌国二首 其一
朱松（宋代）

居越与谁语，得君宽我愁。颇惊三日别，更为一樽留。

食藿有馀味，泣河非所谋。相看抚身世，容与愧苍鸥。